CELEX: 62012TN0081
Language: et
Date: 2012-02-15 00:00:00
Title: Kohtuasi T-81/12: 15. veebruaril 2012 esitatud hagi — Beco versus komisjon

21.4.2012   
            
            
               ET
            
            
               Euroopa Liidu Teataja
            
            
               C 118/30
            
         15. veebruaril 2012 esitatud hagi — Beco versus komisjon
   (Kohtuasi T-81/12)
   2012/C 118/50
   Kohtumenetluse keel: saksa
   
      Pooled
   
   
      Hageja: Beco Metallteile-Handels GmbH (Spaichingen, Saksamaa) (esindaja: advokaat T. Pfeiffer)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 13. detsembri 2011. aasta otsus (nr K(2011) 9112 lõplik);
            
         
               —
            
            
               mõista komisjonilt Üldkohtu kodukorra artikli 87 lõike 2 alusel välja vajalikud kulud.
            
         
      Väited ja peamised argumendid
   
   Hageja väidab oma hagi toetuseks, et tema dumpinguvastase tollimaksu tagasimaksetaotlus, mille komisjon 13. detsembri 2011. aasta otsusega rahuldamata jättis, on vastupidiselt komisjoni seisukohale esitatud õigeaegselt ning on seega vastuvõetav.
   Sellega seoses väidab hageja, et taotlus esitati vastavalt nõukogu 22. detsembri 1995. aasta määruse (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (1) artikli 11 lõikele 8 kuuekuulise tähtaja jooksul. Määruse nr 384/96 artikli 11 lõike 8 sõnastuse kohaselt on tagasimaksetaotluse tingimuseks see, et taotluse esitaja on tollimaksud ära maksnud. Vastupidiselt komisjoni seisukohale ei saa määrus nr 384/96 artikli 11 lõikes 8 sätestatud kuuekuuline tähtaeg hakata kulgema juba enne tagastamistaotluse vastuvõetavust.
   Ka vastavalt komisjoni 29. mai 2002. aasta teatisele dumpinguvastaste tollimaksude tagasimaksmise kohta (2) võib taotlusi esitada„ainult nende tehingute osas, mille eest on dumpinguvastased tollimaksud täielikult tasutud” (punkt 2.1 b). Lisaks on selles teatises sõnaselgelt sätestatud, et tagasimakset võib taotleda üksnes importija, kes „suudab tõendada, et on otseselt või kaudselt tasunud dumpinguvastased tollimaksud konkreetse sisseveo eest” (punkt 2.2 a).
   Hageja väitel rikub 13. detsembri 2011. aasta otsus ka komisjoni 29. mai 2002. aasta teatise alusel hagejale tekkinud õiguspärast ootust ning heausksuse põhimõtet.
   Lisaks väidab hageja, et 13. detsembri 2011. aasta otsus rikub õiguskindluse põhimõtet.
   
      (1)  Nõukogu 22. detsembri 1995. aasta määrus (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (EÜT L 56, lk 1; ELT eriväljaanne 11/10, lk 45).
   
      (2)  Komisjoni 29. mai 2002. aasta teatis dumpinguvastaste tollimaksude tagasimaksmise kohta (EÜT C 127, lk 10).